CDXVI.  Ad Sugerium abbatem S. Dionysii.--De violentia comitis Andegavensis erga fratrem suum Robertum.   (Anno 1145-1151.) [MARTEN.  Thes. Anecdot.,  I, 416.]
EUGENIUS episcopus, servus servorum Dei, dilecto filio SUGERIO abbati S. Dionysii, salutem et apostolicam benedictionem.
Sicut in litteris charissimi filii nostri B. Clarevallis abbatis inspeximus, scripta regis Francorum nuper accepit, in quibus continebatur, quod comes Andegavensis terram fratris sui Roberti cum exercitu et violentia intrare disponit. Tuae itaque dilectioni mandamus, quatenus si necessarium esse cognoveris, nobis cum festinatione significes, et nos pravitatis suae proposito cum Dei auxilio curabimus obviare.